**FabLab dirbtuvės Vilniaus Maironio progimnazijoje**

2020 m. Vilniaus Maironio progimnazija laimėjo konkursą FabLab dirbtuvėms steigti. FabLab dirbtuvės yra šiuolaikiška įranga aprūpinta inovacijų bei išradimų kūrimo platforma, skirta konstruoti, modeliuoti, projektuoti, gaminti įvairius gaminius, modelius, maketus ar prototipus. Mokydamiesi autentiškoje, įveiklinančioje aplinkoje mokiniai ugdosi kūrybiškumą, verslumą, domėjimąsi technika bei technologijomis. Konkursą laimėjusioms mokykloms Vilniaus miesto savivaldybės administracija skyrė po 9 tūkst. eurų dirbtuvių įrangai įsigyti. Šios dirbtuvės atveria galimybes skatinti inovatyvius mokymo(si) metodus naudojant [3D spausdintuvą,](https://www.youtube.com/watch?v=aubLuCFIejc) [lazerinę pjaustyklę](https://www.youtube.com/watch?v=XqLKjUP5Tlo), įvairius [elektronikos ir robotikos komponent](https://www.youtube.com/watch?v=H2hGMzj6Roo)us, kitas moderniąsias technologijas.

Vienas iš kūrybinių dirbtuvių veiklos principų -  tarpdalykinė integracija, tad šioms veikloms vadovauja informacinių technologijų specialistai Rima Kazlauskienė, Vilius Križinauskas, technologijų mokytoja Inga Leskauskienė.

Eksperimentuodami, programuodami ir konstruodami mokiniai savo rankomis kurs inovacijas, kūrybiškai spręs kasdienės aplinkos problemas ir mėgausis mokymosi procesu.